DJEČJI VRTIĆ

PAŠKI MALIŠANI, PAG

VELEBITSKA 6, PAG

**PRAVILNIK O KORIŠTENJU SUSTAVA VIDEO NADZORA**

**U DJEČJEM VRTIĆU PAŠKI MALIŠANI, PAG**

Na temelju članka 41.stavka 2.Zakona o predškolskom odgoju i obrazovanju (NN 10/97, 107/07, 94/13) članka 55. Statuta Dječjeg vrtića Paški Mališani, Pag, a u svezi članka 43.Zakona o zaštiti na radu (NN 71/14,118/14,154/14) i članka 5.i 6.Zakona o zaštiti osobnih podataka (NN103/03,118/06,41/08,130/11,106/12) te članku 54.st.2. i članka37.st.2.Zakona o ustanovama Upravno vijeće na svojoj ­­­­51 sjednici održanoj dana­­­ ­­­­09 listopada donosi

PRAVILNIK

o korištenju sustava video nadzora u Dječjem vrtiću Paški mališani, Pag

I. OPĆE ODREDBE

Članak 1.

(1) Ovim Pravilnikom o korištenju sustava video nadzora (u daljnjem tekstu: Pravilnik) u Dječjem vrtiću Paški mališani, Pag na adresu Velebitska 6 i Područnom odjelu Povljana na adresi A. Starčevića 28 (daljnjem u tekstu: Vrtić) definira se svrha i opseg podataka koji se prikupljaju, način i vrijeme čuvanja te uporaba snimljenih podataka, zaštita prava djece i ostalih korisnika usluga Vrtića, radnika i svih drugih osoba koji se nađu u vrtiću.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

II. SVRHA VIDEO NADZORA

Članak 2.

(1) Sustav video nadzora koristi se zbog zaštite sigurnosti djece, radnika i svih drugih osoba koje se nađu u vrtiću.

(2) Sustav video nadzora, uz navedeno u stavku 1. ovoga članka, koristi se i za sprečavanje protupravnih radnji usmjerenih prema imovini od krađe, oštećenja, uništenja i sl.

(3) Snimke koje su snimljene sustavom video nadzora mogu se isključivo koristiti za navedeno u stavku 1. i 2. ovoga članka.

III. OPSEG, NAČIN I VRIJEME ČUVANJA PODATAKA

Članak 3.

(1) Sustav video nadzora snima isključivo prostor Vrtića (vanjski prostor Vrtića ,cijelo dvorište oko objekta s mjestima ulaza odnosno izlaza iz Vrtića, hodnik vrtića u prizemlju i na katu). Isti sustav ne obuhvaća snimanje soba, dnevnog boravka djece, sanitarne prostore, urede stručnog tima, urede računovodstva, tajnika i ravnatelja kao ni prostor domara, sobu spremačica, kuhinje odnosno prostore tehničkog osoblja.

(2) Snimljeni podaci snimaju se i čuvaju na video snimaču najduže dva tjedna od dana nastanka, a nakon navedenog roka snimke se trajno brišu.

(3) U slučaju opravdane potrebe, kad se dokazuje povreda koja je svrha nadzora, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 2. ovoga članka, a na način i najduže kako je to navedeno u stavku 4. ovoga članka.

(4) Snimke kojima se dokazuje povreda svrhe nadzora pohranit će se na optički disk (CD, DVD i sl), te čuvati godinu dana od dana pohranjivanja zapisa, a njihovo korištenje dopušteno je isključivo u zakonom propisane svrhe.

IV. ZAŠTITA PRAVA DJECE, RADNIKA I SVIH DRUGIH OSOBA KOJE SE NAĐU U VRTIĆU

Članak 4.

(1) Ravnatelj vrtića dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene, a raspolaganje snimkama dopušteno je samo ravnatelju vrtića.

V. ZAVRŠNE ODREDBE

Članak 5.

 Ovaj Pravilnik stupa na snagu osmog dana od dana objave na oglasnoj ploči vrtića.

KLASA: 601-02-01/19-01/84

UR.BROJ: 2198/24-06/01-19-519

PAG, 09 listopada 2019 godine

 PREDSJEDNIK UPRAVNOG VIJEĆA

 ­­\_\_\_\_\_\_\_\_\_\_\_\_\_\_\_\_\_

Domagoj Vičević v.r.

Ovaj Pravilnik je objavljen na oglasnoj ploči vrtića dana ­­­­­10 listopada 2019 godine te je stupio na snagu dana 10 listopada 2019 godine.

RAVNATELJICA

\_\_\_\_\_\_\_\_\_\_\_\_\_\_\_

Ljubica Fabijanić v.r.

OBRAZLOŽENJE

U svezi članka 43. Zakona o zaštiti na radu („Narodne novine“ 71/14, 118/14 i 154/14) i članka 5. i 6. Zakona o zaštiti osobnih podataka („Narodne novine“ 103/03, 118/06, 41/08, 130/11, 106/12) ravnatelj zbog članka 37.st.2.Zakona o ustanovama predlaže donošenje Pravilnika o korištenju video nadzora (u daljnjem tekstu:Pravilnik) u Dječjem vrtiću Paški mališani, Pag (u daljnjem tekstu:Vrtić), a kojim se utvrđuju svrha i opseg podataka koji se prikupljaju, način i vrijeme čuvanja te uporabe snimljenih podataka, kao i zaštita prava djece i roditelja korisnika usluga programa predškolskog odgoja Vrtića, radnika kao i svih trećih osoba koje se nađu u prostoru Vrtića. Cilj predmetnog Pravilnika je uređenje zakonitog korištenja video nadzora, korištenja podataka prikupljenih istim, a radi poštivanja naprijed navedenih odredbi Zakona o zaštiti na radu kao i odredaba Zakona o zaštiti osobnih podataka, ali i odredaba Zakona o radu kojima se uređuje obveza propisivanja podataka radnika koji će se prikupljati, obrađivati, koristiti i dostavljati trećim osobama. Svrha predmetnog pravilnika je prvenstveno ostvarenje zaštite imovine Vrtića od protuprovalnih radnji, oštećenja i uništenja, te radi kontrole ulazaka i izlazaka iz radnih prostora (objekata) Vrtića, a kako bi se smanjila izloženost radnika riziku od razbojstava, krađa i sličnih događaja na radu i u svezi s radom skladno članku 43. Zakona o zaštiti na radu („Narodne novine“ 71/14, 118/14 i 154/14) .

-pojašnjenje čl.37.st.2.Zakona o ustanovama -ravnatelj je odgovoran za zakonitost rada ustanove.